**זכרונות כ"ט בנובמבר 1947**

בנהלל, מספרים החברים , היתה התרגשות גדולה באוויר. מכשיר רדיו הוצב על הבמה בבית העם וסביבו התגודדו חברים רבים. מבוגרים וילדים יצאו מבתיהם, חלקם לבושים בפיג'מות, ואצו אל בית העם, מרכז החיים בכפר. כאן פרצו בשירה ובריקודים.

הריקודים נמשכו עד אור הבקר, השמחה היתה גדולה והורה סוערת רוממה את הלב.

עפר אבירן מספר, ששמע מזיכרונות ותיקים כי לפתע הופיע הרב של נהלל, זכריה כהן, לבוש לבן ובידו שופר. הוא תקע בשופר ושר את שיר המעלות. לב כולם רתת משמחה והתרגשות.

חוזקה מספר כי הוא נמצא באותם ימים בגרמניה בשליחות ההגנה, הוא ובנים נוספים אימנו את פליטי השואה הצעירים בשימוש בנשק לקראת עלייתם ארצה, היישר אל המלחמה הצפויה לפרוץ.

מעבר לשמחה הגדולה, היתה גם אוירה של חרדה גדולה לקראת הבאות, ריח של מלחמה עמד באויר.

בכפר יחזקאל, כך מספרת יזרעאלה בלוך בת כפר יחזקאל, חגגו בערב זה את חג השלושים לכפר( ט"ו כסלו). לקראת ערב זה הכינו מופע וארוע גדול. באמצע ההצגה, בה השתתפו גדולים וקטנים, פרץ לבמה ליבין, שישב בחדר ההלבשה והאזין בדריכות לרדיו והודיע על ההחלטה באו"ם. הקהל כולו פרץ בריקוד רונדו ארוך שיצא מאולם בית העם אל החוץ, האחים גיל ורן אלדמע הובילו את הרונדו בנגינת אקורדאונים, וסחפו אחריהם רבים מתושבי הכפר.